section_heading: Feyenoord Rotterdam
paragraph_text: Nakon neuspješne sezone u Premier ligi, Tomasson se vraća u Nizozemsku gdje u srpnju 1998. potpisuje za rotterdamski Feyenoord. U klubu je ponovo vraćen na prirodnu poziciju polušpice te je u svojoj prvoj sezoni (1998./99.) osvojio Eredivisie i nizozemski Superkup. Iako klub nije uspio ponoviti taj uspjeh u godinama koje su slijedile, Tomasson je s Feyenoordom osvojio treće (1999./00.), drugo (2000./01.) i treće (2001./02.) mjesto u nizozemskom prvenstvu. Kao i u Heerenveenu, Tomasson je i u Feyenoordu bio najbolji klupski strijelac. Tako je u sezoni 2000./01. predvodio u klubu s 15 postignutih pogodaka. Sljedeće sezone je povisio skor na 17 golova te su Jon Dahl Tomasson i Pierre van Hooijdonk činili jaki tandem u napadu.